ফের মালদহে বোমা বিস্ফোরণ, আহত ২ নাবালক

মালদহ: আবারও মালদহে (Maldah) বোমা বিস্ফোরণ। গুরুতর আহত ২ নাবালক। ঘটনাকে কেন্দ্র করে ব্যাপক চাঞ্চল্য মালদহের রতুয়া থানার চাঁদমুনি ২ গ্রাম পঞ্চায়েতের হলদিবাড়ি গ্রামে। গুরুতর আহত অবস্থায় দুই নাবালককে উদ্ধার করে রতুয়া গ্রামীণ হাসপাতালে নিয়ে আসা হয়। আঘাত গুরুতর হওয়ায় দুজনকে মালদা মেডিক্যালে কলেজে হাসপাতালে স্থানান্তর করা হয়েছে।

আরও পড়ুন: তরুণীদের কুপ্রস্তাব, সোশ্যাল মিডিয়ায় পোস্ট করা ভিডিও দেখে গ্রেফতার ১

স্থানীয় সূত্রে খবর, আহত নাবালকের নাম সামির আখতার (১৩)। অপরজন, মহম্মদ ইমতিয়াজ(৯)। জানা গেছে, বাড়ি থেকে প্রায় ৫০০ মিটার দূরে একটি ভুট্টার জমিতে ঘাস কাটতে গিয়েছিলেন এই দুই নাবালক। তখনই জোরালো বিস্ফোরণ হয়। বিকট শব্দে কেঁপে ওঠে গোটা এলাকা। তড়িঘড়ি স্থানীয়রা ছুটে গিয়ে দেখেন দুই নাবালকই রক্তাক্ত অবস্থায় পড়ে রয়েছে। উদ্ধার করে হাসপাতালে নিয়ে আসা হয়। কী কারনে বা কারা এই বোমা এলাকায় মজুত করেছিল কিছুই বুঝে উঠতে পারছে না এলাকাবাসী। ঘটনায় এলাকা জুড়ে ব্যাপক চাঞ্চল্য।